**การถอดบทเรียนประสบการณ์และการเรียนรู้  
ด้านงานวิจัย งานสร้างสรรค์และนวัตกรรม   
(เทคนิคการขอทุนวิจัยจากแหล่งทุน)  
วิทยาลัยนิเทศศาสตร์ มหาวิทยาลัยรังสิต  
..............................................................................................**

**1. ชื่อ-สกุล ผู้เล่าเรื่อง**  อ.ชวพร ธรรมนิตยกุล .**คณะวิชา/หน่วยงาน** วิทยาลัยนิเทศศาสตร์ .

**2. ชื่อ-สกุล ผู้บันทึก** ดร.จิรัชฌา วิเชียรปัญญา **คณะวิชา/หน่วยงาน**  วิทยาลัยนิเทศศาสตร์ .

**3. บทบาท หน้าที่และความรับผิดชอบของผู้เล่าเรื่อง**

**งานสอน**

ผู้เล่าเรื่องเป็นอาจารย์ประจำ สาขาการโฆษณา วิทยาลัยนิเทศศาสตร์ มหาวิทยาลัยรังสิต เป็นอาจารย์ผู้สอนในรายวิชาที่เกี่ยวกับการสื่อสารและการตลาดดิจิทัลเพื่อการโฆษณา ทั้งในหลักสูตรปกติและหลักสูตรนานาชาติ รวมถึงเป็นคณะกรรมการการสื่อสารการตลาดของวิทยาลัยนิเทศศาสตร์   
 **งานบริการวิชาการ**

เป็นอาจารย์พิเศษ และวิทยากร ในประเด็นเกี่ยวกับสังคมศาสตร์ มนุษยศาสตร์ นิเทศศาสตร์   
สื่อใหม่ และการโฆษณา ให้กับสถาบันต่างๆ ทั้งภาครัฐ และเอกชน ได้แก่ จุฬาลงกรณ์มหาวิทยาลัย สถาบันบัณฑิตพัฒนบริหารศาสตร์ (NIDA) มหาวิทยาอัสสัมชัน (ABAC) มหาวิทยาเนชั่น และมหาวิทยาลัยราชภัฏจันทรเกษม

**4. ชื่อเรื่องที่เล่า**   
 “เมื่อความบังเอิญคือโอกาส”

**5. ความเป็นมาของเรื่องที่เล่า**

**Coincidence (ความบังเอิญ)**

จุดเริ่มต้นของการได้รับทุนวิจัยจากแหล่งทุนภายนอกเกิดจาก การบ้านที่ส่งอาจารย์ในวิชาหนึ่งขณะกำลังศึกษาอยู่ในระดับปริญญาเอกปีแรก (พ.ศ. 2556) โดยเสนอหัวข้อเกี่ยวกับกลยุทธ์การต่อรองระหว่างการควบคุมการบริโภคสุราของภาครัฐกับการพยายามสนับสนุนการบริโภคสุราของผู้ผลิตผ่านพื้นที่สื่อต่างๆ เนื่องจากมีความสนใจว่า ปัจจุบันการสื่อสารด้วยการควบคุมจากส่วนบนอย่างเดียว ไม่สามารถทำให้การสื่อสารเป็นไปตามวัตถุประสงค์ได้เสมอ ดังนั้นสื่อสารอย่างมีส่วนร่วมจึงเป็นกลยุทธ์ที่น่าจะนำมาประกอบกับกลวิธีต่างๆ เพื่อให้การสื่อสารประสบความสำเร็จได้ ผศ.ดร.อัศวิน เนตรโพธิ์แก้ว ซึ่งเป็นอาจารย์ผู้สอนจึงได้แนะนำให้นำหัวข้อนี้ไปเสนอขอทุนกับศูนย์วิจัยปัญหาสุรา (ศวส.) ซึ่งเป็นองค์กรภายใต้ สสส. เนื่องจากขณะนั้นมีการเปิดรับข้อเสนอเกี่ยวกับประเด็นนี้อยู่ จึงได้ยื่นข้อเสนอโครงการวิจัยโดยร่วมกับอาจารย์ผู้สอนวิชานั้นและได้รับทุนสนับสนุนต่อมา

**Interest (ความสนใจ)**

ในขณะเดียวกันกับช่วงที่ได้รับทุนวิจัยจาก ศวส. นั้น เป็นช่วงที่อยู่ในการเตรียมการเสนอหัวข้อดุษฎีนิพนธ์ ซึ่งความสนใจหลักในการศึกษาคือ การสื่อสารเพื่อพัฒนา โดยสนใจในปริบทที่เกี่ยวกับเทคโนโลยีที่ก้าวหน้าและไปไกลกว่าการรู้เท่าทันของผู้คน เนื่องจากมีข้อสังเกตว่า สังคมในปัจจุบัน โดยเฉพาะในประเทศไทย ซึ่งเป็นสังคมที่ยังมีช่องว่างระหว่างชนชั้น ความรู้ และเทคโนโลยีนั้น เทคโนโลยีช่วยอำนวยความสะดวกมนุษย์ในการดำเนินชีวิต แต่มนุษย์ส่วนใหญ่ยังมีการพัฒนาทางความคิด ความรู้ โดยไม่เท่าทันเทคโนโลยี ซึ่งสุดท้ายได้นำมาซึ่งปัญหาต่าง ๆ ที่เกิดขึ้นในสังคม ดังนั้นจึงได้เสนอหัวข้อดุษฎีนิพนธ์เกี่ยวกับ การรู้เท่าทันสื่อและการสร้างความเป็นพลเมืองดิจิทัลในปริบทสังคมไทย

**Opportunity (โอกาส)**

หลังจากที่นำเสนอหัวข้อดุษฎีนิพนธ์แล้ว อาจารย์ที่ปรึกษา รศ.ดร.อุษา บิ้กกิ้นส์ ได้ส่งให้เข้าร่วมโครงการประชุมเชิงปฏิบัติการเพื่อการสร้างกรอบแนวคิดพลเมืองรู้เท่าทันสื่อ จัดโดย สถาบันสื่อเด็กและเยาวชน (สสย.) ร่วมกับ Thai Civic Education เนื่องจากที่ปรึกษาเล็งเห็นว่าการประชุมนี้เป็นประโยชน์ต่อการทำดุษฎีนิพนธ์ จากการประชุมในครั้งนั้น จึงเป็นจุดเริ่มต้นในการได้รับโอกาสต่าง ๆ ทั้งในการเป็นนักวิจัย ผู้ทรงคุณวุฒิ และผู้เชี่ยวชาญในด้านการรู้เท่าทันสื่อต่อไป และในขณะเดียวกัน รศ.ดร. ลักษณา คล้ายแก้ว ก็ได้ให้โอกาสในการร่วมทีมวิจัยในการสร้างจริยธรรมและแนวปฏิบัติในการผลิตรายการโทรทัศน์ต้นแบบเพื่อเด็ก เยาวชนและครอบครัว ซึ่งได้รับทุนสนับสนุนจาก กสทช. และด้วยความบังเอิญที่ สสย. และ กสทช. จะร่วมมือกันเพื่อสนับสนุนประเด็นต่างๆ ที่เกี่ยวสื่อที่เป็นประโยชน์ต่อประเทศชาติ เมื่อมีการประชุมหรืองานวิจัยต่างๆ ที่เกี่ยวกับการรู้เท่าทันสื่อ โดยเฉพาะอย่างยิ่ง สื่อใหม่ จึงมักจะได้รับเชิญ หรือรับคัดเลือกไปเข้าร่วมเสมอ

**Mercy (ความเมตตา)**

ขอบเขตของงานวิจัยที่ได้รับทุนนั้น ไม่ได้อยู่เพียงแค่ในประเด็นที่เกี่ยวกับการรู้เท่าทันสื่อ และความเป็นพลเมืองดิจิทัลเท่านั้น เมื่อได้รับโอกาสจากอาจารย์ที่ปรึกษาในการร่วมงานต่างๆ ทำให้อาจารย์เล็งเห็นถึงความสนใจ ความถนัด และความสามารถ ดังนั้นเมื่อมีงานวิจัยในประเด็นอื่นๆ อาจารย์ที่ปรึกษาจึงเมตตาให้โอกาสในการเข้าร่วมเป็นนักวิจัยในทีม หรือเป็นคณะทำงานเสมอมา ไม่ว่าจะเป็นการวิจัยในประเด็นเกี่ยวกับการสื่อสารเพื่อการพัฒนาท่องเที่ยวอย่างยั่งยืนในประเทศไทยที่ ได้รับทุนสนับสนุนจาก ว.ช. และ นิด้า หรือการเป็นคณะกรรมการในประเมินองค์กรในระดับประเทศ เช่น ไทยพีบีเอส จากจุดนี้ จึงเป็นจุดเริ่มต้นในการขยายเครือข่ายทางวิชาการให้กว้างออกไป จนได้รับความเมตตาและความไว้วางใจจากองค์กรต่างๆ ในการรับทุนวิจัย และงานอื่นๆ ต่อไป

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

***วิธีการและเทคนิคการขอทุนวิจัยจากแหล่งทุน***นั้น โดยปกติแล้วจะได้รับการชักชวนจากอาจารย์ที่ปรึกษา เนื่องจากมีความสนใจตรงกัน โดยก่อนที่จะทำข้อเสนอโครงการวิจัยนั้น จะมีการ**ตี*โจทย์ของทุนที่ประกาศ*** และ***ปรึกษาทีมงานหลักจนตกผลึกในประเด็นวิจัย*** เพื่อให้แน่ใจว่ามีความสนใจตรงกัน และมีความต้องการที่จะทำวิจัยในประเด็นนั้นๆ จริง เพราะถ้าหากได้รับทุนแล้ว เราจะต้องอยู่กับงานวิจัยนั้นเป็นเวลาอย่างน้อย 6 เดือน เราจึงควรทำงานวิจัยเหล่านั้นอย่างมีความสุขและสนุกกับมัน เพื่อให้ได้งานวิจัยที่ดี และมีประโยชน์ จากนั้นจะเป็นการ***มองหาทีมงาน โดยจะชักชวนนักวิจัยที่อยู่ในเครือข่าย***ที่เคยทำงานร่วมกันทั้งจากองค์กรรัฐและเอกชน และ***ร่วมกันพัฒนาและยื่นข้อเสนองานวิจัย***ต่อไป

ในส่วนของ ***เทคนิคหรือกลยุทธ์ที่ใช้และผู้มีส่วนร่วม***นั้น ก่อนอื่นจะต้องคิดเสมอว่าการที่จะทำให้งานวิจัยประสบความสำเร็จได้นั้น ต้องมีความเชื่อว่า“เมื่องานวิจัยที่สนใจนั้นเป็นงานวิจัยที่เกี่ยวกับการสื่อสารเพื่อการพัฒนา และประเด็นที่สนใจส่วนใหญ่มักจะเกี่ยวข้องกับการพัฒนาที่เป็นประโยชน์ต่อประเทศภายใต้ปริบทของการสื่อสาร ดังนั้น ในการพัฒนาสิ่งที่จะเป็นประโยชน์ต่อประเทศนั้น เราไม่สามารถทำคนเดียวได้ ***การบูรณาการผู้เกี่ยวข้องในประเด็นต่างๆ*** จึงถือเป็นเทคนิคสำคัญในการที่จะทำให้งานวิจัยนั้นประสบความสำเร็จและเกิดประโยชน์” ดังนั้นเมื่อได้รับทุนวิจัย นอกเหนือจากนักวิชาการในสาขานิเทศศาสตร์แล้ว คณะผู้วิจัยในทีมมักจะมีนักวิชาการจากสาขาอื่นๆ เช่นจิตวิทยา และครุศาสตร์ บริษัทเอกชน และผู้มีส่วนได้ส่วนเสียที่เชี่ยวชาญในประเด็นนั้นๆ เข้าร่วมด้วยเสมอ โดย***เชื่อว่า เมื่อเราได้รับโอกาสเราควรส่งโอกาสให้ผู้อื่นต่อด้วย*** และเรายังได้เรียนรู้และเปิดโลกทรรศน์ตัวเองจากการเรียนรู้ศาสตร์อื่นๆ ที่นอกเหนือจากนิเทศศาสตร์ นอกจากนั้นการที่เรามีคณะผู้วิจัยที่หลากหลายจะทำให้ได้ผลการวิจัยที่ครอบคลุม มีมิติที่หลากหลาย และนำไปใช้ประโยชน์ต่อการพัฒนาประเทศได้จริง

อย่างไรก็ดี จุดหนึ่งที่คิดว่าได้รับคัดเลือกให้ได้รับทุนจากหน่วยงานภายนอกนั้น น่าจะเป็นความมุ่งมั่นของผู้เล่าเรื่องที่มีต่อประเด็นที่สนใจ และความทุ่มเทต่องานที่ได้รับมอบหมาย ทั้งนี้สังเกตว่า ด้วยความบังเอิญที่ผู้เล่าเรื่องสนใจในประเด็นที่เกี่ยวกับการสื่อสารเพื่อการพัฒนา โดยเฉพาะอย่างยิ่งในเรื่องนวัตกรรมการสื่อสาร ทำให้เมื่อผู้เล่าเรื่องได้รับทุนวิจัยในประเด็นเหล่านี้ ผู้เล่าเรื่องจะรู้สึกสนุกและทุ่มเทกับการวิจัยที่ได้รับมอบหมายเป็นอย่างมาก ดังนั้นกลยุทธ์สำคัญอีกประการคือ การ***มีจุดยืนในประเด็นที่สนใจด้วยความมุ่งมั่นและทุ่มเท***จะทำให้มีผลงานออกมาเป็นที่ยอมรับ และเมื่อได้รับการยอมรับ ก็จะมีโอกาสที่จะได้รับพิจารณาเมื่อขอทุนจากแหล่งทุนในครั้งต่อๆ ไป

อย่างไรก็ดีในการดำเนินงานวิจัยนั้น มักจะมี***อุปสรรคหรือปัญหาในการทำงาน***เกิดขึ้นเสมอเหมือนกับการทำงานอื่นๆ ทั่วไป ในส่วนของปัญหาที่เกิดขึ้นนั้น สามารถแบ่งเป็น 3 ประเด็นหลักดังนี้

1. ปัญหาที่เกิดจากการทำงานร่วมกันของคณะผู้วิจัยที่มาจากสาขาและองค์กรที่แตกต่าง

การบูรณาการนักวิจัยจากศาสตร์ที่หลากหลายนั้น นักวิจัยจะมาจากฐานความคิดที่ค่อนข้างแตกต่างกัน ทำให้ในการทำงานร่วมกันในบางครั้งอาจจะเกิดความเห็นต่าง นอกเหนือจากความเชี่ยวชาญ และความสามารถแล้วนั้น ความเป็นกัลยาณมิตรทางวิชาการและวิชาชีพถือเป็นปัจจัยสำคัญในทีมวิจัย อย่างไรก็ดีมองว่าปัญหาที่เกิดขึ้นจากการทำงานนี้เป็นความท้าทายในการทำงานเป็นทีม ดังนั้นเมื่อเกิดปัญหาขึ้น จะใช้วิธีการพูดคุยด้วยเหตุผล เพื่อให้เกิดความชัดเจน และลดอัตตาของตัวเองลง ด้วยการเปิดใจรับฟังและพร้อมที่จะยืดหยุ่น ผ่อนปรน โต้แย้ง หรือแลกเปลี่ยนข้อมูลกันอย่างมีเหตุผล ตรงไปตรงมา รู้จักเอาใจเขามาใส่ใจเรา เพราะเชื่อว่าวิธีนี้จะทำให้ได้คณะวิจัยที่สามารถทำงานร่วมกันได้อย่างยั่งยืน

2. ปัญหาที่เกิดจากข้อกำหนดหรือกฎเกณฑ์​ของแหล่งทุนที่อาจไม่เอื้อต่อการดำเนินการวิจัย

เนื่องจากทุนวิจัยนั้น เป็นการรับทุนจากแหล่งทุนภายนอก ดังนั้นผู้ให้ทุน ต่างมีระเบียบ กฎเกณฑ์ และข้อจำกัดที่แตกต่าง จนในบางครั้งอาจเป็นปัญหาที่ทำให้การวิจัยไม่สามารถดำเนินไปได้อย่างราบรื่น ดังนั้นในการรับทุนจากภายนอกนั้น จะต้องศึกษาระเบียบ กฎเกณฑ์ต่างๆ ของแหล่งทุนให้ละเอียด และพยายามปฏิบัติตามให้มากที่สุดเท่าที่ทำได้ เพื่อไม่ให้เกิดปัญหาที่อาจตามมาในระหว่างการดำเนินงาน อย่างไรก็ดี คณะวิจัยมักจะมีแผนสำรองไว้ก่อนเสมอ แต่หากเกิดปัญหาขึ้น สิ่งแรกที่ต้องทำคือ แจ้งแหล่งทุนถึงปัญหาเพื่อร่วมกันหาทางแก้ไข ซึ่งส่วนใหญ่ที่ผ่านมา ถึงแม้จะประสบปัญหาก็สามารถผ่านไปได้ด้วยดี เนื่องจากผู้ให้ทุนเองก็พร้อมเปิดใจรับฟังและร่วมกันแก้ไข เพื่อนำไปปรับใช้ และพัฒนาระบบการให้ทุนให้มีประสิทธิภาพต่อไป

3. ปัญหาที่เกิดจากตนเอง

เนื่องจากการได้รับทุนวิจัยจากแหล่งทุนนั้น เป็นงานที่นอกเหนือมาจากงานประจำ ดังนั้นเมื่อเปรียบเทียบกับคนอื่น ผู้เล่าเรื่องจะทำงานหนักกว่า มีเวลาส่วนตัวน้อยกว่า เพราะต้องใช้เวลาที่นอกเหนือจากงานหลักไปให้กับการทำวิจัย ในบางครั้งจึงมีเวลาไม่เพียงพอ จนบางครั้งอาจต้องเสียเวลาส่วนตัวในเรื่องต่างๆ รวมไปถึงเวลาพักผ่อน ซึ่งที่ผ่านมาเคยโหมงานจนป่วยหนัก และทำให้การดำเนินงานวิจัยต้องชะลอออกไป หลังจากนั้นผู้เล่าเรื่องจึงได้เรียนรู้ว่าการบริหารเวลาอย่างมีสมดุลถือเป็นเรื่องจำเป็นอย่างยิ่งถ้ายังต้องการรับงานวิจัยต่อไป ทั้งนี้การบริหารเวลาอย่างมีสมดุล ได้แก่ การให้เวลางานหลัก ให้เวลากับการทำวิจัย และให้เวลากับการพักผ่อนในสัดส่วนที่เหมาะสม ถึงแม้จะมีข้อจำกัดในเรื่องของการทำงานที่ไม่เป็นเวลา แต่ในแต่ละสัปดาห์จะจัดสรรเวลาให้กับการพักผ่อนเสมอ

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

ตลอดระยะเวลา 5 ปีที่ได้รับโอกาสจากในการรับทุนวิจัยนั้น พบว่าเป็น**เวลาและประสบการณ์ที่คุ้มค่า** เพราะไม่ใช่เพียงแค่เรียนรู้ในเรื่องการใช้ทฤษฎีในการสร้างองค์ความรู้ หรือได้พัฒนาทักษะทางด้านการวิจัยเท่านั้น การบริหารจัดการเป็นทักษะที่ได้รับการพัฒนาด้วยเช่นกัน เริ่มตั้งแต่การจัดการการวางแผนการเขียนข้อเสนอโครงการ การวางแผนการทำงาน ตลอดจนการจัดสรรทรัพยากรบุคคล และงบประมาณในการดำเนินงาน นอกจากนั้น ในการทำวิจัยยังได้ถือเป็นการฝึกการทำงานด้วยความมีสติและความอดทนเช่นกัน เนื่องจากงานวิจัยเป็นงานที่ค่อนข้างละเอียดอ่อน และในบางครั้งเมื่อเราลงพื้นที่วิจัย เราต้องมีสติ เพราะข้อมูลที่ได้ ถ้าเก็บไม่ครบอาจไม่ได้ผลการวิจัยที่เที่ยงตรง ชัดเจน จนบางครั้งอาจจะต้องเก็บใหม่ หรือไม่สามารถเก็บได้ด้วยวิธีเดิมและอาจต้องปรับรูปแบบงานวิจัย ซึ่งจะส่งผลกระทบต่อการดำเนินงานในหลายๆ ด้าน นอกจากนั้นต้องอาศัยความอดทนเป็นอย่างยิ่งเพราะต้องใช้ความพยายามอย่างมากในการที่จะได้มาซึ่งข้อมูลต่างๆ เนื่องจากต้องเกี่ยวข้องและประสานงานกับบุคคลหลายกลุ่มที่แตกต่างกันจึงทำให้เข้าใจในบริบทการทำงานกับความหลากหลาย ทั้งช่องว่างระหว่างวัย วัฒนธรรม การศึกษาหรือเทคโนโลยี

ส่วนตัวแล้วคิดว่า **ความสำเร็จของการทำวิจัย**นั้นไม่ได้อยู่ที่การที่ได้นำผลงานได้ใช้อย่างเดียว แต่เมื่อได้ทำวิจัยจนเป็นที่ยอมรับแล้วนั้น มักจะต่อยอดไปเป็นการได้รับโอกาสที่ดีเสมอในการร่วมงานกับหน่วยงานและองค์กรต่างๆ ไม่ว่าจะเป็น การเป็นคณะกรรมการ นักวิจัย ผู้ทรงคุณวุฒิ และผู้เชี่ยวชาญให้แก่องค์กรและเครือข่ายต่างๆ ทั้งภาครัฐและเอกชนในระดับชาติและนานาชาติ ได้แก่ กสทช. ศูนย์วิจัยปัญหาสุรา (ภายใต้ สสส.) สำนักงานคณะกรรมการการศึกษาขั้นพื้นฐาน กระทรวงศึกษาธิการ คุรุสภา กระทรวงดิจิทัลเพื่อเศรษฐกิจและสังคม ไทยพีบีเอส กองทุนพัฒนาสื่อปลอดภัยและสร้างสรรค์ สถาบันสื่อเด็กและเยาวชน (สสย.) สมาคมโฆษณาแห่งประเทศไทย Centre for Media Pluralism and Media Freedom, Italy เทศกาล ADFEST Adman Award และ AFS Thailand

\*\*\*\*\*\*\*\*\*\*\*\*\*\*\*\*\*